О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредбама члана 97. тач. 6. и 15. Устава Републике Србије, према којима Република Србија уређује и обезбеђује, између осталог, порески систем и финансирање остваривања права и дужности Републике Србије, утврђених Уставом и законом.

II. РАЗЛОЗИ ЗА ДОНОШЕЊЕ ЗАКОНА

*● Проблеми које би Закон требало да реши, односно циљеви који се Законом постижу*

Основни разлози за доношење овог закона, проблеми које би Закон требало да реши, односно циљеви који се Законом постижу су даље усаглашавање са прописима Европске уније који уређују област опорезивања потрошње ПДВ (у даљем тексту: прописи ЕУ), усклађивање мера социјалне и пореске политике Републике Србије, као и стварање повољнијих услова за пословање привредних субјеката.

У циљу даљег усаглашавања са прописима ЕУ и истовремено отклањања двоструког опорезивања, односно двоструког неопорезивања одређених услуга које обвезници ПДВ врше страним лицима и обратно, предложене су измене које се односе на друкчије уређивање места промета услуга. Наиме, према прописима ЕУ, који су имплементирани у национална законодавства држава чланица Европске уније и већине држава чији је циљ чланство у Европској унији, место промета услуга, начелно, је место седишта, место пословне јединице, односно пребивалишта примаоца услуга, ако је прималац услуга порески обвезник, а ако прималац услуга није порески обвезник, место промета услуга, начелно, је место седишта, место пословне јединице, односно пребивалишта пружаоца услуга. Од наведених општих правила за поједине услуге прописани су изузеци (нпр. за услуге које су повезане са непокретношћу, место промета одређује се према месту у којем се налази непокретност итд). Према прописима Републике Србије којима се уређује опорезивање потрошње ПДВ, опште правило је да се место промета одређује према месту седишта, месту пословне јединице, односно пребивалишта пружаоца услуга, независно од тога да ли се услуге пружају пореским обвезницима или лицима која нису порески обвезници, при чему су од наведеног општег правила прописани одређени изузеци.

Примера ради, према постојећим решењима Републике Србије, местом промета услуге поправке камиона страном превознику који јесте порески обвезник у држави у којој има седиште, а која је извршена у Републици Србији, сматра се Република Србија. Обвезник ПДВ који изврши поправку камиона дужан је да обрачуна ПДВ по пореској стопи од 20%. Према прописима држава које су имплементирале прописе ЕУ у своја национална законодавства, местом промета ове услуге сматра се место седишта примаоца услуге – пореског обвезника. То значи, да би у овој ситуацији страни превозник (порески обвезник), према прописима своје земље, у својству пореског дужника, имао обавезу да за промет услуге поправке камиона која је фактички извршена у Републици Србији обрачуна ПДВ. Према томе, при опорезивању предметне услуге применом позитивних законских решења долази до двоструког опорезивања једног истог промета, уз евентуално право на рефакцију ПДВ страног обвезника.

У вези са наведеним, предложене су измене којима ће се обезбедити усаглашеност прописа Републике Србије и Европске уније у делу одређивања места промета услуга, укључујући и посебно уређивање института пореског обвезника за сврху примене правила која се односе на одређивање места промета услуга.

У циљу усклађивања мера социјалне и пореске политике предлаже се укидање права на рефундацију ПДВ за куповину хране и опреме за бебе. Наиме, с обзиром на то да прописи који уређују област опорезивања потрошње ПДВ не треба да садрже мере социјалне политике, већ да ове мере треба да буду предмет закона који уређују социјалну политику, у наредном периоду Влада ће предложити Народној скупштини усвајање Закона о финансијској подршци породици са децом којим, као социјална мера, треба да буде уређена једнократна исплата новчаних средстава на име куповине опреме за бебе. С тим у вези, даном почетка примене те мере социјалне политике укинуће се право на рефундацију ПДВ за куповину хране и опреме за бебе, што значи да ће се наведене мере реализовати истовремено. Поред тога, како институт рефундације ПДВ за куповину хране и опреме за бебе није у складу са прописима ЕУ, укидањем овог института извршиће се и даље усаглашавање са прописима ЕУ.

У циљу стварања услова за повећање обима производње дрвених брикета и пелета, и с тим у вези повећања запослености у овој производној делатности карактеристичној за рурална подручја, као и поспешивања коришћења дрвених брикета и пелета за грејање чиме се доприноси смањењу загађења животне средине, предлаже се прописивање посебне пореске стопе ПДВ за промет и увоз ових добара.

У циљу стварања повољнијих услова за пословање привредних субјеката предлажу се измене које се односе на право на одбитак претходног пореза обвезника ПДВ који је, као прималац добара и услуга, порески дужник за промет добара и услуга који су му извршили други обвезници ПДВ. Наиме, према постојећем законском решењу, у случају када је обвезник ПДВ – прималац добара и услуга порески дужник за промет добара и услуга који му је извршен од стране других обвезника ПДВ, и то: за промет секундарних сировина и услуга које су непосредно повезане са тим добрима, за промет грађевинских објеката и економски дељивих целина у оквиру тих објеката, укључујућу и власничке уделе на тим добрима, у случају када је уговором на основу којег се врши промет тих добара предвиђено да ће се на тај промет обрачунати ПДВ у складу са Законом, за промет добара и услуга из области грађевинарства, као и за промет електричне енергије и природног гаса који се испоручују преко преносне, транспортне и дистрибутивне мреже обвезнику ПДВ који је ова добра набавио ради даље продаје, један од услова за одбитак претходног пореза је поседовање рачуна претходног учесника у промету који је издат у складу са Законом. С тим у вези, у ситуацији када обавезу обрачунавања ПДВ има обвезник ПДВ – прималац добара и услуга, његово право да тако обрачунати ПДВ одбије као претходни порез не треба да буде условљено поседовањем рачуна претходног учесника у промету.

У циљу отклањања евентуалних недоумица и постизања већег степена доследности у примени Закона предлаже се дефинисање сталне пословне јединице за потребе одређивања пореског обвезника, као и одређена прецизирања која се, пре свега, односе на одређивање пореског дужника у случају промета добара и услуга који у Републици Србији врше страна лица, одређивање пореског пуномоћника и евидентирања страних лица за обавезу плаћања ПДВ у Републици Србији и време промета електричне енергије, природног гаса и енергије за грејање, односно хлађење, чија се испорука врши преко преносне, транспортне и дистрибутивне мреже, набављених ради даље продаје.

*● Разматране могућности да се проблеми реше и без доношења Закона*

Нису разматране могућности да се циљ који овај општи акт треба да постигне оствари и без његовог доношења, имајући у виду да је реч о измени закона којим се уређује опорезивање потрошње ПДВ, а који се, сагласно одредби члана 15. став 1. Закона о буџетском систему („Службени гласник РС”, бр. 54/09, 73/10, 101/10, 101/11, 93/12, 62/13, 63/13-исправка, 108/13, 142/14, 68/15-др.закон и 103/15), уводи законом, па се из тог разлога и измене овог закона могу вршити само законом.

*● Зашто је доношење Закона најбољи начин за решавање проблема*

Доношење закона је најбољи начин за решавање проблема, из разлога што се ради о законској материји, коју је једино могуће мењати одговарајућим изменама закона.

Поред тога, уређивањем порескоправне материје законом даје се допринос правној сигурности и уједно обезбеђује транспарентност у вођењу пореске политике. Наиме, закон је општи правни акт који се објављује и који ствара једнака права и обавезе за све субјекте који се нађу у истој порескоправној ситуацији, чиме се постиже транспарентност у његовој примени.

III. ОБЈАШЊЕЊЕ ОСНОВНИХ ПРАВНИХ ИНСТИТУТА

И ПОЈЕДИНАЧНИХ РЕШЕЊА

Уз члан 1.

Предлаже се прецизније уређивање обављања делатности пореског обвезника у смислу да порески обвезник обавља делатност и када је врши у оквиру сталне, а не било које пословне јединице, као и дефинисање сталне пословне јединице у смислу да се сталном пословном јединицом сматра организациони део правног лица који у складу са законом може да обавља делатност.

Уз члан 2.

Предлаже се да се прецизније уреди у којим случајевима је прималац добара и услуга порески дужник за промет који у Републици Србији врши страно лице у смислу да је прималац добара и услуга порески дужник за промет страног лица које у Републици Србији није обвезник ПДВ, независно од тога да ли у Републици Србији има сталну пословну јединицу и да ли је та стална пословна јединица у Републици Србији обвезник ПДВ.

Уз члан 3.

Предлаже се прецизирање да страно лице које врши опорезиви промет добара и услуга у Републици Србији, а не било који промет, има обавезу одређивања пореског пуномоћника и евидентирања за обавезу плаћања ПДВ, независно од износа тог промета у претходних 12 месеци. Такође, предлаже се да страна лица немају обавезу одређивања пореског пуномоћника и евидентирања за обавезу плаћања ПДВ по основу опорезивог промета који искључиво врше обвезницима ПДВ, односно лицима из члана 9. став 1. Закона, с обзиром на то да се за тај промет, у својству примаоца добара и услуга, обвезници ПДВ, односно лица из члана 9. став 1. Закона, сматрају пореским дужницима. Наиме, како су обвезници ПДВ, односно лица из члана 9. став 1. Закона, лица чије пословање, односно поступање подразумева контролу надлежних органа, предложеним решењем омогућава се једноставнија примена Закона.

Уз члан 4.

Предлаже се дефинисање пореског обвезника за сврху примене правила која се односе на место промета услуга, као и уређивање општих правила за одређивање места промета услуга у зависности од тога да ли се услуга пружа пореском обвезнику или лицу које није порески обвезник. С тим у вези, за сврху примене правила која се односе на одређивање места промета услуга, када услугу пружа лице које је обвезник ПДВ у складу са овим законом, пореским обвезником сматра се свако лице које обавља делатност као трајну активност без обзира на циљ обављања те делатности, правна лица, државни органи, органи територијалне аутономије и локалне самоуправе са седиштем у Републици, страна правна лица, државни органи, органи територијалне аутономије и локалне самоуправе регистровани за плаћање пореза на потрошњу у држави у којој имају седиште, а када услугу пружа страно лице које се није евидентирало за обавезу плаћања ПДВ у складу са овим законом, пореским обвезником сматра се свако лице које обавља делатност као трајну активност без обзира на циљ обављања те делатности, као и правна лица, државни органи, органи територијалне аутономије и локалне самоуправе. Разликовање пореског обвезника у зависности од тога да ли услугу пружа страно лице (које није обвезник ПДВ Републици Србији) или обвезник ПДВ (домаће или страно лице) неопходна је због тога што Закон није усклађен у погледу правила која се односе на обавезу евидентирања у систем ПДВ. Наиме, према прописима ЕУ обавеза евидентирања у систем ПДВ односи се на лица која врше делатност као трајну активност и у оквиру те делатности промет добара, односно услуга (ако износ њиховог промета у претходних 12 месеци буде већи од прописаног цензуса), али и на одређена лица која набављају добра, односно услуге (нпр. државни и други органи). За разлику од тога, обавезу евидентирања у систем ПДВ према Закону имају само лица која врше промет у оквиру обављања делатности као трајне активности (у циљу остваривања прихода), ако износ тог промета у претходних 12 месеци буде већи од прописаног цензуса (8.000.000 динара).

Када је реч о општим правилима за одређивање места промета услуга, предлаже се да, када се промет услуга врши пореском обвезнику, местом промета услуга сматра место у којем прималац услуга има седиште или сталну пословну јединицу ако се промет услуга врши сталној пословној јединици која се не налази у месту у којем прималац услуга има седиште, односно место у којем прималац услуга има пребивалиште или боравиште, а када се промет услуга врши лицу које није порески обвезник да се местом промета услуга сматра место у којем пружалац услуга има седиште или сталну пословну јединицу ако се промет услуга врши из сталне пословне јединице која се не налази у месту у којем пружалац услуга има седиште, односно место у којем пружалац услуга има пребивалиште или боравиште.

Предлаже се прописивање изузетака од општих правила за одређивање места промета услуга. Наиме, када је реч о услугама које су у вези са непокретностима, укључујући и услуге посредовања код промета непокретности, предлаже се да се местом промета услуга сматра место у којем се налази непокретност, за услуге превоза лица место где се обавља превоз, а ако се превоз обавља и у Републици и у иностранству, да се одредбе овог закона примењују само на део превоза извршен у Републици, за услуге превоза добара које се пружају лицу које није порески обвезник место где се обавља превоз, а ако се превоз обавља и у Републици и у иностранству, да се одредбе овог закона примењују само на део превоза извршен у Републици, за услуге које се односе на присуствовање културним, уметничким, спортским, научним, образовним, забавним или сличним догађајима (сајмови, изложбе и др), укључујући и помоћне услуге у вези са присуствовањем тим догађајима, услуге организатора наведених догађаја (ако су пружене лицу које није порески обвезник), помоћне услуге у вези са превозом, као што су утовар, истовар, претовар и слично, пружених лицу које није порески обвезник, услуге процене покретних ствари, односно радова на покретним стварима пружених лицу које није порески обвезник, као и услуге предаје јела и пића за конзумацију на лицу места, место где су услуге стварно пружене, за услуге изнајмљивања превозних средстава на краћи временски период место у којем се превозно средство стварно ставља на коришћење примаоцу услуге, за услуге изнајмљивања превозних средстава, осим на краћи временски период, пружених лицу које није порески обвезник, место у којем то лице има седиште, пребивалиште или боравиште, за услуге преноса, уступања и давања на коришћење ауторских и сродних права, права на патенте, лиценце, заштитне знакове и друга права интелектуалне својине, оглашавања, саветника, инжењера, адвоката, ревизора и сличних услуга, као и преводилаца за услуге превођења, укључујући и превођење у писаном облику, обраде података и уступања, односно давања информација, укључујући и информације о пословним поступцима и искуству, преузимања обавезе да се у потпуности или делимично одустане од обављања појединих делатности или од коришћења одређених права, банкарског и финансијског пословања и пословања у области осигурања, укључујући реосигурање (осим изнајмљивања сефова), стављања на располагање особља, изнајмљивања покретних ствари (осим превозних средстава), омогућавања приступа мрежи природног гаса, мрежи за пренос електричне енергије и мрежи за грејање, односно хлађење, транспорта и дистрибуције путем тих мрежа, као и других услуга које су непосредно повезане са тим услугама, услуге телекомуникација, радијског и телевизијског емитовања и услуга пружених електронским путем, које се пружају лицу које није порески обвезник, место седишта, пребивалишта или боравишта примаоца услуга, за услуге посредовања код промeта добара или услуга, које се пружају лицу које није порески обвезник, место у којем је извршен промет добара или услуга који је предмет посредовања, а за услуге посредовања код промeта добара или услуга које се пружају пореском обвезнику, са изузетком посредовања код промета непокретности, место у којем прималац има седиште или сталну пословну јединицу ако се промет услуга врши сталној пословној јединици која се не налази у месту у којем прималац услуга има седиште, односно место у којем прималац има пребивалиште или боравиште.

Предлаже се да се краћим временским периодом који се односи на изнајмљивање превозних средстава сматра непрекидни временски период који није дужи од 30 дана, а ако се ради о пловилима од 90 дана.

Предлаже се давање овлашћења министру финансија за доношење подзаконских аката којима ће се ближе уредити шта се сматра услугама које су у вези са непокретностима, услугама предаје јела и пића за конзумацију на лицу места, превозним средствима, као и услугама које се пружају електронским путем.

Уз члан 5.

Предлаже се да се временом промета електричне енергије, природног гаса и енергије за грејање, односно хлађење, чија се испорука врши преко преносне, транспортне и дистрибутивне мреже, при чему су предметна добра набављена ради даље продаје, сматра дан очитавања, односно на други начин утврђивања, у складу са законом, стања испоручене електричне енергије, природног гаса и енергије за грејање, односно хлађење, у циљу обрачуна испоруке.

Уз члан 6.

Предлаже се да се по посебној стопи ПДВ од 10% опорезује промет и увоз дрвених брикета и пелета.

Уз члан 7.

Предлаже се да се, у случају када је за одређени промет добара и услуга прималац тих добара и услуга порески дужник, не захтева поседовање рачуна претходног учесника у промету као услов за одбитак претходног пореза обвезника ПДВ - примаоца, с обзиром на то да прималац добара и услуга има обавезу обрачунавања ПДВ за промет који му је извршен независно од тога ли ће претходни учесник у промету испоштовати обавезу да за свој промет изда рачун.

Уз члан 8.

Предлаже се изузимање од права на одбитак претходног пореза за набавку мотоцикала са бочним седиштем, трицикала и четвороцикала, осим у случају када се предметна добра користе за обављање одређених делатности (нпр. када су добра набављена за даљу продају). Наиме, имајући у виду да обвезник ПДВ нема право на одбитак претходног пореза по основу набавке путничких аутомобила, мотоцикала, јахти, чамаца и ваздухоплова, објеката за смештај тих добара, као и добара и услуга повезаних са коришћењем наведених превозних средстава, осим у прописаним случајевима, предлаже се да се пропише изузимање од права на одбитак претходног пореза и за набавку мотоцикала са бочним седиштем, трицикала и четвороцикала, из разлога што је реч о добрима која су, по својој сврси, слична мотоциклима за које је већ прописано предметно изузимање, при чему се сва та добра веома често користе у непословне сврхе пореског обвезника.

Уз члан 9.

Предлаже се укидање права на рефундацију ПДВ за куповину хране и опреме за бебе.

Уз члан 10.

Предлаже се укидање овлашћења министру финансија за доношење подзаконског акта којим се ближе уређују начин и поступак права на рефундацију ПДВ за куповину хране и опреме за бебе у циљу усклађивања са решењем предложеним чланом 9. овог закона.

Уз члан 11.

Предлаже се да се за испоруку електричне енергије, природног гаса и енергије за грејање, односно хлађење, која се врши преко преносне, транспортне и дистрибутивне мреже, лицу које ова добра набавља ради даље продаје, у последњем пореском периоду 2016. године, дан настанка промета одређује у складу са Законом о порезу на додату вредност („Службени гласник РС”, бр. 84/04, 86/04-исправка, 61/05, 61/07, 93/12, 108/13, 68/14-др. закон, 142/14 и 83/15).

Уз члан 12.

Предлаже се да се за добра и услуге за које је прописано право на рефундацију ПДВ за куповину хране и опреме за бебе, набављених до почетка примене Закона о финансијској подршци породици са децом којим се уређује једнократна исплата новчаних средстава на име куповине опреме за бебе, право на рефундацију ПДВ може остварити у складу са Законом о порезу на додату вредност („Службени гласник РС”, бр. 84/04, 86/04- исправка, 61/05, 61/07, 93/12, 108/13, 68/14-др. закон, 142/14, 83/15 и \_\_/16).

Уз члан 13.

Предлаже се да се преглед обрачуна ПДВ подноси од 1. јануара 2018. године.

Уз члан 14.

Предлаже се да ће се одредбе члана 4. овог закона примењивати од 1. априла 2017. године (одредбе које се односе на одређивање места промета услуга), осим одредбе која садржи овлашћење за доношење подзаконских аката, за коју се предлаже почетак примене од дана ступања на снагу овог закона.

Предлаже се да ће се одредба овог закона којом се укида право на рефундацију ПДВ за куповину хране и опреме за бебе примењивати од дана почетка примене закона о финансијској подршци породици са децом којим се уређује једнократна исплата новчаних средстава на име куповине опреме за бебе.

Уз члан 15.

Предлаже се да овај закон ступи на снагу 1. јануара 2017. године.

IV. ПРОЦЕНА ФИНАНСИЈСКИХ СРЕДСТАВА

ПОТРЕБНИХ ЗА СПРОВОЂЕЊЕ ЗАКОНА

За спровођење овог закона није потребно обезбедити средства у буџету Републике Србије. Наиме, иако је овим законом предложено да се за промет и увоз дрвених брикета и пелета смањи пореска стопа ПДВ са 20% на 10%, очекује се да ће повећање запослености у овој области надоместити губитак по основу смањења пореске стопе ПДВ за промет и увоз ових добара.

V. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ

Предлаже се доношење овог закона по хитном поступку, у складу са чланом 167. Пословника Народне скупштине („Службени гласник РС”, брoj 20/12-пречишћен текст), имајући у виду да је неопходно обезбедити даље усклађивање овог закона са прописима Европске уније. Наиме, како је 5. и 6. марта 2015. године у Бриселу одржан Билатерални скрининг за поглавље 16 – Порези, потребно је у што краћем року приступити отклањању појединих решења која су у супротности са прописима Европске уније.

VI. АНАЛИЗА ЕФЕКАТА ЗАКОНА

1. *На кога ће и како ће највероватније утицати решења у закону*

Овај закон ће утицати на:

1) привредне субјекте који:

- врше промет услуга страним лицима, односно којима страна лица врше промет услуга, тако што ће се отклонити постојећа неусаглашеност законских решења о месту промета услуга у смислу већ датог објешњења, а због којих код одређених услуга долази до двоструког опорезивања, односно неопорезивања ПДВ;

- производе и продају дрвене брикете и пелет, тако што ће им се створити услови да повећају обим производње предметних добара;

- увозе дрвене брикете и пелет за грејање, тако што ће им за увоз предметних добара бити потребно мање ангажовање новчаних средстава, као и привредне субјекте који ова добра набављају у Републици Србији, тако што ће бити створени услови да предметну набавку евентуално врше по повољнијим ценама;

- су као примаоци добара и услуга порески дужници за промет који су им извршили други обвезници ПДВ (за промет секундарних сировина и услуга које су непосредно повезане са тим добрима, за промет грађевинских објеката и економски дељивих целина у оквиру тих објеката, укључујућу и власничке уделе на тим добрима, у случају када је уговором на основу којег се врши промет тих добара предвиђено да ће се на тај промет обрачунати ПДВ у складу са Законом, за промет добара и услуга из области грађевинарства и за промет електричне енергије и природног гаса који се испоручују преко преносне, транспортне и дистрибутивне мреже набављених ради даље продаје) тако што им се за остваривање права на одбитак ПДВ који су сами обрачунали неће захтевати рачун претходног учесника у промету – испоручиоца предметних добара и услуга (који се у складу са Законом издаје без исказивања ПДВ);

- ће вршити набавку мотоцикала са бочним седиштем, трицикала и четвороцикала, објекте за смештај тих добара и друга добра и услуге повезаних са коришћењем тих добара, из разлога што по основу предметних набавки, осим у прописаним случајевима, неће моћи да остваре право на одбитак претходног пореза.

2) грађане који користе дрвене брикете и пелет за грејање, тако што ће бити створени услови да ова добра евентуално набављају по повољнијим ценама;

3) Пореску управу која ће због укидања права на рефундацију ПДВ за храну и опрему за бебе моћи на адекватнији начин да усмери своје ресурсе за реализовање својих примарних циљева – контролу, утврђивање и наплату пореза. Примера ради, у 2015. години донето је преко 61.000 решења која се односе на остваривање предметног права.

*2. Какве трошкове ће примена закона створити грађанима и привреди (нарочито малим и средњим правним лицима)*

Примена овог закона не би требало да створи додатне трошкове грађанима и привреди. С тим у вези, неопходно је указати да грађани који, према позитивним законским решењима, имају право на рефундацију ПДВ за храну и опрему за бебе, неће бити доведени у неповољнији положај, из разлога што ће им се, у оквиру социјалне политике, омогућити остваривање једнократне исплате новчаних средстава на име куповине опреме за бебе.

*3. Да ли су позитивне последице доношења закона такве да оправдавају трошкове које ће он створити*

С обзиром да примена овог закона не би требало да створи додатне трошкове, није потребно посебно образлагати да ли су позитивне последице доношења закона такве да оправдавају трошкове које ће он створити.

*4. Да ли су све заинтересоване стране имале прилику да се изјасне о закону*

Овај закон је у поступку припреме достављен надлежним органима.

*5. Које ће се мере током примене закона предузети да би се остварило оно што се доношењем закона намерава*

Министарство финансија је надлежно за спровођење овог закона, за његову уједначену примену на територији Републике Србије, као и за давање мишљења у вези његове примене.

Посебно истичемо, да ће се периодичним публиковањем Билтена службених објашњења и стручних мишљења за примену финансијских прописа, као и на други погодан начин, додатно обезбедити транспарентност, информисаност и доступност информацијама, како би се и на овај начин допринело остваривању циљева постављених доношењем закона.

VII. ПРЕГЛЕД ОДРЕДАБА ЗАКОНА О ПОРЕЗУ НА ДОДАТУ ВРЕДНОСТ

КОЈЕ СЕ МЕЊАЈУ, ОДНОСНО ДОПУЊУЈУ

Члан 8.

Порески обвезник (у даљем тексту: обвезник) је лице, укључујући и лице које у Републици нема седиште, односно пребивалиште (у даљем тексту: страно лице), које самостално обавља промет добара и услуга, у оквиру обављања делатности.

Делатност из става 1. овог члана је трајна активност произвођача, трговца или пружаоца услуга у циљу остваривања прихода, укључујући и делатности експлоатације природних богатстава, пољопривреде, шумарства и самосталних занимања.

Сматра се да обвезник обавља делатност и када је врши у оквиру СТАЛНЕ пословне јединице.

ИЗУЗЕТНО ОД СТАВА 3. ОВОГ ЧЛАНА, АКО ~~Ако~~ страно лице у Републици има сталну пословну јединицу, то страно лице обвезник је за промет који не врши његова стална пословна јединица.

СТАЛНОМ ПОСЛОВНОМ ЈЕДИНИЦОМ ИЗ СТ. 3. И 4. ОВОГ ЧЛАНА СМАТРА СЕ ОРГАНИЗАЦИОНИ ДЕО ПРАВНОГ ЛИЦА КОЈИ У СКЛАДУ СА ЗАКОНОМ МОЖЕ ДА ОБАВЉА ДЕЛАТНОСТ.

Обвезник је лице у чије име и за чији рачун се врши испорука добара или пружање услуга.

Обвезник је лице које врши испоруку добара, односно пружање услуга у своје име, а за рачун другог лица.

Члан 10.

Порески дужник, у смислу овог закона, је:

1) обвезник који врши опорезиви промет добара и услуга, осим када обавезу плаћања ПДВ у складу са овим чланом има друго лице;

2) брисана („Службени гласник РСˮ, број 83/15)

3) прималац добара и услуга, ако страно лице није ~~одредило пореског пуномоћника~~ ОБВЕЗНИК ПДВ У РЕПУБЛИЦИ, НЕЗАВИСНО ОД ТОГА ДА ЛИ У РЕПУБЛИЦИ ИМА СТАЛНУ ПОСЛОВНУ ЈЕДИНИЦУ И ДА ЛИ ЈЕ ТА СТАЛНА ПОСЛОВНА ЈЕДИНИЦА ОБВЕЗНИК ПДВ У РЕПУБЛИЦИ;

4) лице које у рачуну или другом документу који служи као рачун (у даљем тексту: рачун) искаже ПДВ, а није обвезник ПДВ или није извршило промет добара и услуга;

5) лице које увози добро.

Изузетно од става 1. тачка 1) овог члана, порески дужник је:

1) прималац добара или услуга, обвезник ПДВ, за промет секундарних сировина и услуга које су непосредно повезане са тим добрима, извршен од стране другог обвезника ПДВ;

2) прималац добара, обвезник ПДВ, за промет грађевинских објеката и економски дељивих целина у оквиру тих објеката, укључујући и власничке уделе на тим добрима, извршен од стране другог обвезника ПДВ, у случају када је уговором на основу којег се врши промет тих добара предвиђено да ће се на тај промет обрачунати ПДВ у складу са овим законом;

3) прималац добара и услуга из области грађевинарства, обвезник ПДВ, односно лице из члана 9. став 1. овог закона, за промет извршен од стране обвезника ПДВ;

4) прималац електричне енергије и природног гаса који се испоручују преко преносне, транспортне и дистрибутивне мреже, обвезник ПДВ који је ова добра набавио ради даље продаје, за промет електричне енергије и природног гаса извршен од стране другог обвезника ПДВ;

5) прималац добара или услуга, обвезник ПДВ, за промет извршен од стране другог обвезника ПДВ, и то код промета:

(1) хипотековане непокретности код реализације хипотеке у складу са законом којим се уређује хипотека;

(2) предмета заложног права код реализације уговора о залози у складу са законом којим се уређује заложно право на покретним стварима;

(3) добара или услуга над којима се спроводи извршење у извршном поступку у складу са законом;

6) стицалац имовине или дела имовине чији је пренос извршен у складу са чланом 6. став 1. тачка 1) овог закона, после чијег преноса су престали услови из члана 6. став 1. тачка 1) овог закона.

Изузетно од става 1. тачка 3) овог члана, када страно лице врши промет добара и услуга у Републици лицу које није обвезник ПДВ, осим лицу из члана 9. став 1. овог закона, а накнаду за тај промет добара и услуга у име и за рачун страног лица наплаћује обвезник ПДВ, порески дужник за тај промет је обвезник ПДВ који наплаћује накнаду.

Министар ближе уређује шта се сматра секундарним сировинама, услугама које су непосредно повезане са секундарним сировинама и добрима и услугама из области грађевинарства из става 2. тач. 1) и 3) овог члана.

Члан 10а

~~Страно лице које врши промет добара и услуга у Републици дужно је да одреди пореског пуномоћника.~~

~~Изузетно од става 1. овог члана, страно лице није дужно да одреди пореског пуномоћника ако у Републици искључиво врши промет услуга за које се сматра да су пружене електронским путем и промет услуга превоза путника аутобусима за које се као основица за обрачунавање ПДВ утврђује просечна накнада превоза за сваки појединачни превоз, у складу са овим законом.~~

СТРАНО ЛИЦЕ КОЈЕ ВРШИ ОПОРЕЗИВИ ПРОМЕТ ДОБАРА И УСЛУГА У РЕПУБЛИЦИ ДУЖНО ЈЕ ДА ОДРЕДИ ПОРЕСКОГ ПУНОМОЋНИКА И ДА СЕ ЕВИДЕНТИРА ЗА ОБАВЕЗУ ПЛАЋАЊА ПДВ, НЕЗАВИСНО ОД ИЗНОСА ТОГ ПРОМЕТА У ПРЕТХОДНИХ 12 МЕСЕЦИ, АКО ОВИМ ЗАКОНОМ НИЈЕ ДРУКЧИЈЕ УРЕЂЕНО.

СТРАНО ЛИЦЕ КОЈЕ У РЕПУБЛИЦИ ВРШИ ОПОРЕЗИВИ ПРОМЕТ ДОБАРА И УСЛУГА ИСКЉУЧИВО ОБВЕЗНИЦИМА ПДВ, ОДНОСНО ЛИЦИМА ИЗ ЧЛАНА 9. СТАВ 1. ОВОГ ЗАКОНА, КАО И ПРОМЕТ УСЛУГА ПРЕВОЗА ПУТНИКА АУТОБУСИМА ЗА КОЈЕ СЕ КАО ОСНОВИЦА ЗА ОБРАЧУНАВАЊЕ ПДВ УТВРЂУЈЕ ПРОСЕЧНА НАКНАДА ПРЕВОЗА ЗА СВАКИ ПОЈЕДИНАЧНИ ПРЕВОЗ, У СКЛАДУ СА ОВИМ ЗАКОНОМ, НИЈЕ ДУЖНО ДА У РЕПУБЛИЦИ ОДРЕДИ ПОРЕСКОГ ПУНОМОЋНИКА И ДА СЕ ЕВИДЕНТИРА ЗА ОБАВЕЗУ ПЛАЋАЊА ПДВ.

Страно лице из става 1. овог члана може да одреди само једног пореског пуномоћника.

Порески пуномоћник страног лица може бити физичко лице, укључујући и предузетника, односно правно лице, које има пребивалиште, односно седиште у Републици, које је евидентирани обвезник ПДВ најмање 12 месеци пре подношења захтева за одобравање пореског пуномоћства, које на дан подношења захтева нема доспеле, а неплаћене обавезе за јавне приходе по основу обављања делатности које утврђује Пореска управа и којем је надлежни порески орган, на основу поднетог захтева за одобрење пореског пуномоћства уз који је приложена прописана документација (у даљем тексту: захтев за пореско пуномоћство), решењем одобрио пореско пуномоћство.

Порески пуномоћник страног лица не може бити стална пословна јединица тог страног лица.

Порески пуномоћник страног лица у име и за рачун тог страног лица обавља све послове у вези са испуњавањем обавеза и остваривањем права које страно лице у складу са овим законом има као обвезник ПДВ (подношење евиденционе пријаве, обрачунавање ПДВ, издавање рачуна, подношење пореских пријава, плаћање ПДВ и друго).

Надлежни порески орган неће издати одобрење за пореско пуномоћство лицу које је правоснажно осуђено за пореско кривично дело.

Надлежни порески орган укинуће одобрење за пореско пуномоћство лицу које је правоснажно осуђено за пореско кривично дело.

У случају укидања одобрења за пореско пуномоћство из става 8. овог члана, односно престанка пореског пуномоћства по другом основу, наступају све правне последице брисања из евиденције за ПДВ у смислу овог закона, осим ако страно лице у року од 15 дана од дана укидања одобрења за пореско пуномоћство, односно престанка пореског пуномоћства по другом основу, не одреди другог пуномоћника и у истом року тај пуномоћник не поднесе захтев за пореско пуномоћство надлежном пореском органу.

Ако надлежни порески орган не одобри пореско пуномоћство пуномоћнику из става 9. овог члана, наступају све правне последице из тог става.

У случају опозива, односно отказа пуномоћја, пореско пуномоћство престаје даном када је надлежни порески орган примио обавештење о опозиву, односно отказу пуномоћја, упућеног од стране лица чије је пуномоћство престало опозивом, односно отказом.

Порески пуномоћник страног лица солидарно одговара за све обавезе страног лица као обвезника ПДВ, укључујући и обавезе по основу брисања из евиденције за ПДВ, а нарочито за плаћање ПДВ, казни и камата у вези са дугом по основу ПДВ.

Акт за извршавање овог члана донеће министар.

~~Члан 12.~~

~~Место промета услуга је место у којем пружалац услуга обавља своју делатност.~~

~~Ако се промет услуга врши преко пословне јединице, местом промета услуга сматра се место пословне јединице.~~

~~Изузетно од ст. 1. и 2. овог члана, местом промета услуга сматра се место:~~

~~1) у којем се налази непокретност, ако се ради о промету услуге која је непосредно повезана са том непокретношћу, укључујући делатност посредовања и процене у вези непокретности, као и пројектовање, припрему и извођење грађевинских радова и надзор над њима;~~

~~2) где се обавља превоз, а ако се превоз обавља и у Републици и у иностранству (у даљем тексту: међународни транспорт), одредбе овог закона примењују се само на део превоза извршен у Републици;~~

~~3) где је услуга стварно пружена, ако се ради о:~~

~~(1) услугама из области културе, уметности, спорта, науке и образовања, забавно - естрадним и сличним услугама, укључујући услуге организатора приредби, као и са њима повезане услуге;~~

~~(2) споредним услугама у области транспорта, као што су утовар, истовар, претовар и сличне услуге;~~

~~(3) услугама процене покретних ствари;~~

~~(4) радовима на покретним стварима;~~

~~4) у којем прималац услуге обавља делатност или има пословну јединицу за коју се пружа услуга, односно место у којем прималац услуге има седиште или пребивалиште, ако се ради о услугама:~~

~~(1) изнајмљивања покретних ствари, осим превозних средстава на основу rent a car уговора;~~

~~(2) пружања телекомуникационих услуга;~~

~~(3) преузимања обавезе да се у потпуности или делимично одустане од вршења неке делатности или коришћења неког права;~~

~~(4) у области економске пропаганде;~~

~~(5) преноса, уступања и давања на коришћење ауторских права, права на патенте, лиценце, заштитних знакова и других права интелектуалне својине;~~

~~(6) банкарског, финансијског пословања и пословања у области осигурања и реосигурања, осим изнајмљивања сефова;~~

~~(7) саветника, инжењера, адвоката, ревизора и сличних услуга;~~

~~(8) обраде података и уступања информација , укључујући и информације о пословним поступцима и искуству, као и давања информација телефоном или на други начин;~~

~~(9) стављања на располагање особља;~~

~~(9а) клиничког испитивања лекова и медицинских средстава;~~

~~(9б) омогућавања приступа мрежи природног гаса, мрежи за пренос електричне енергије и мрежи за грејање, односно хлађење, транспорта и дистрибуције путем тих мрежа, као и других услуга које су непосредно повезане са тим услугама, укључујући и услуге омогућавања учешћа на организованом тржишту електричне енергије;~~

~~(10) пруженим електронским путем, као и радио-телевизијским услугама;~~

~~(11) посредовања приликом пружања услуга из подтач. (1) - (10) ове тачке.~~

~~Место промета услуга посредовања, осим услуга посредовања из става 3. тачка 4) подтачка (11) овог члана, одређује се према месту промета добара и услуга који је предмет посредовања.~~

~~Министар ближе уређује шта се сматра услугама пруженим електронским путем из става 3. тачка 4) подтачка (10) овог члана.~~

ЧЛАН 12.

OВИМ ЧЛАНОМ ОДРЕЂУЈЕ СЕ ПОРЕСКИ ОБВЕЗНИК ИСКЉУЧИВО ЗА СВРХУ ПРИМЕНЕ ПРАВИЛА КОЈА СЕ ОДНОСЕ НА ОДРЕЂИВАЊЕ МЕСТА ПРОМЕТА УСЛУГА.

КАДА УСЛУГУ ПРУЖА ЛИЦЕ КОЈЕ ЈЕ ОБВЕЗНИК ПДВ У СКЛАДУ СА ОВИМ ЗАКОНОМ, ПОРЕСКИМ ОБВЕЗНИКОМ КОЈЕМ СЕ ПРУЖА УСЛУГА СМАТРА СЕ:

1) СВАКО ЛИЦЕ КОЈЕ ОБАВЉА ДЕЛАТНОСТ КАО ТРАЈНУ АКТИВНОСТ БЕЗ ОБЗИРА НА ЦИЉ ОБАВЉАЊА ТЕ ДЕЛАТНОСТИ;

2) ПРАВНА ЛИЦА, ДРЖАВНИ ОРГАНИ, ОРГАНИ ТЕРИТОРИЈАЛНЕ АУТОНОМИЈЕ И ЛОКАЛНЕ САМОУПРАВЕ СА СЕДИШТЕМ У РЕПУБЛИЦИ;

3) СТРАНА ПРАВНА ЛИЦА, ДРЖАВНИ ОРГАНИ, ОРГАНИ ТЕРИТОРИЈАЛНЕ АУТОНОМИЈЕ И ЛОКАЛНЕ САМОУПРАВЕ, РЕГИСТРОВАНИ ЗА ПЛАЋАЊЕ ПОРЕЗА НА ПОТРОШЊУ У ДРЖАВИ У КОЈОЈ ИМАЈУ СЕДИШТЕ.

КАДА УСЛУГУ ПРУЖА СТРАНО ЛИЦЕ КОЈЕ СЕ НИЈЕ ЕВИДЕНТИРАЛО ЗА ОБАВЕЗУ ПЛАЋАЊА ПДВ У СКЛАДУ СА ОВИМ ЗАКОНОМ, ПОРЕСКИМ ОБВЕЗНИКОМ КОЈЕМ СЕ ПРУЖА УСЛУГА СМАТРА СЕ:

1) СВАКО ЛИЦЕ КОЈЕ ОБАВЉА ДЕЛАТНОСТ КАО ТРАЈНУ АКТИВНОСТ БЕЗ ОБЗИРА НА ЦИЉ ОБАВЉАЊА ТЕ ДЕЛАТНОСТИ;

2) ПРАВНА ЛИЦА, ДРЖАВНИ ОРГАНИ, ОРГАНИ ТЕРИТОРИЈАЛНЕ АУТОНОМИЈЕ И ЛОКАЛНЕ САМОУПРАВЕ.

АКО СЕ ПРОМЕТ УСЛУГА ВРШИ ПОРЕСКОМ ОБВЕЗНИКУ, МЕСТОМ ПРОМЕТА УСЛУГА СМАТРА СЕ МЕСТО У КОЈЕМ ПРИМАЛАЦ УСЛУГА ИМА СЕДИШТЕ ИЛИ СТАЛНУ ПОСЛОВНУ ЈЕДИНИЦУ АКО СЕ ПРОМЕТ УСЛУГА ВРШИ СТАЛНОЈ ПОСЛОВНОЈ ЈЕДИНИЦИ КОЈА СЕ НЕ НАЛАЗИ У МЕСТУ У КОЈЕМ ПРИМАЛАЦ УСЛУГА ИМА СЕДИШТЕ, ОДНОСНО МЕСТО У КОЈЕМ ПРИМАЛАЦ УСЛУГА ИМА ПРЕБИВАЛИШТЕ ИЛИ БОРАВИШТЕ.

АКО СЕ ПРОМЕТ УСЛУГА ВРШИ ЛИЦУ КОЈЕ НИЈЕ ПОРЕСКИ ОБВЕЗНИК, МЕСТОМ ПРОМЕТА УСЛУГА СМАТРА СЕ МЕСТО У КОЈЕМ ПРУЖАЛАЦ УСЛУГА ИМА СЕДИШТЕ ИЛИ СТАЛНУ ПОСЛОВНУ ЈЕДИНИЦУ АКО СЕ ПРОМЕТ УСЛУГА ВРШИ ИЗ СТАЛНЕ ПОСЛОВНЕ ЈЕДИНИЦЕ КОЈА СЕ НЕ НАЛАЗИ У МЕСТУ У КОЈЕМ ПРУЖАЛАЦ УСЛУГА ИМА СЕДИШТЕ, ОДНОСНО МЕСТО У КОЈЕМ ПРУЖАЛАЦ УСЛУГА ИМА ПРЕБИВАЛИШТЕ ИЛИ БОРАВИШТЕ.

ИЗУЗЕТНО ОД СТ. 4. И 5. ОВОГ ЧЛАНА, МЕСТОМ ПРОМЕТА УСЛУГА:

1) У ВЕЗИ СА НЕПОКРЕТНОСТИМА, УКЉУЧУЈУЋИ И УСЛУГЕ ПОСРЕДОВАЊА КОД ПРОМЕТА НЕПОКРЕТНОСТИ, СМАТРА СЕ МЕСТО У КОЈЕМ СЕ НАЛАЗИ НЕПОКРЕТНОСТ;

2) ПРЕВОЗА ЛИЦА, СМАТРА СЕ МЕСТО ГДЕ СЕ ОБАВЉА ПРЕВОЗ, А АКО СЕ ПРЕВОЗ ОБАВЉА И У РЕПУБЛИЦИ И У ИНОСТРАНСТВУ, ОДРЕДБЕ ОВОГ ЗАКОНА ПРИМЕЊУЈУ СЕ САМО НА ДЕО ПРЕВОЗА ИЗВРШЕН У РЕПУБЛИЦИ;

3) ПРЕВОЗА ДОБАРА КОЈА СЕ ПРУЖА ЛИЦУ КОЈЕ НИЈЕ ПОРЕСКИ ОБВЕЗНИК, СМАТРА СЕ МЕСТО ГДЕ СЕ ОБАВЉА ПРЕВОЗ, А АКО СЕ ПРЕВОЗ ОБАВЉА И У РЕПУБЛИЦИ И У ИНОСТРАНСТВУ, ОДРЕДБЕ ОВОГ ЗАКОНА ПРИМЕЊУЈУ СЕ САМО НА ДЕО ПРЕВОЗА ИЗВРШЕН У РЕПУБЛИЦИ;

4) СМАТРА СЕ МЕСТО ГДЕ СУ УСЛУГЕ СТВАРНО ПРУЖЕНЕ, АКО СЕ РАДИ О:

(1) УСЛУГАМА КОЈЕ СУ У ВЕЗИ СА ПРИСУСТВОВАЊЕМ КУЛТУРНИМ, УМЕТНИЧКИМ, СПОРТСКИМ, НАУЧНИМ, ОБРАЗОВНИМ, ЗАБАВНИМ ИЛИ СЛИЧНИМ ДОГАЂАЈИМА (САЈМОВИ, ИЗЛОЖБЕ И ДР.), УКЉУЧУЈУЋИ И ПОМОЋНЕ УСЛУГЕ У ВЕЗИ СА ПРИСУСТВОВАЊЕМ ТИМ ДОГАЂАЈИМА;

(2) УСЛУГАМА ОРГАНИЗАТОРА ДОГАЂАЈА ИЗ ПОДТАЧКЕ (1) ОВЕ ТАЧКЕ, ПРУЖЕНИХ ЛИЦУ КОЈЕ НИЈЕ ПОРЕСКИ ОБВЕЗНИК;

(3) ПОМОЋНИМ УСЛУГАМА У ВЕЗИ СА ПРЕВОЗОМ, КАО ШТО СУ УТОВАР, ИСТОВАР, ПРЕТОВАР И СЛИЧНО, ПРУЖЕНИХ ЛИЦУ КОЈЕ НИЈЕ ПОРЕСКИ ОБВЕЗНИК;

(4) УСЛУГАМА ПРОЦЕНЕ ПОКРЕТНИХ СТВАРИ, ОДНОСНО РАДОВА НА ПОКРЕТНИМ СТВАРИМА ПРУЖЕНИХ ЛИЦУ КОЈЕ НИЈЕ ПОРЕСКИ ОБВЕЗНИК;

(5) УСЛУГАМА ПРЕДАЈЕ ЈЕЛА И ПИЋА ЗА КОНЗУМАЦИЈУ НА ЛИЦУ МЕСТА,

5) ИЗНАЈМЉИВАЊА ПРЕВОЗНИХ СРЕДСТАВА НА КРАЋИ ВРЕМЕНСКИ ПЕРИОД, СМАТРА СЕ МЕСТО У КОЈЕМ СЕ ПРЕВОЗНО СРЕДСТВО СТВАРНО СТАВЉА НА КОРИШЋЕЊЕ ПРИМАОЦУ УСЛУГЕ;

6) ИЗНАЈМЉИВАЊА ПРЕВОЗНИХ СРЕДСТАВА, ОСИМ ИЗ ТАЧКЕ 5) ОВОГ СТАВА, ПРУЖЕНИХ ЛИЦУ КОЈЕ НИЈЕ ПОРЕСКИ ОБВЕЗНИК, СМАТРА СЕ МЕСТО У КОЈЕМ ТО ЛИЦЕ ИМА СЕДИШТЕ, ПРЕБИВАЛИШТЕ ИЛИ БОРАВИШТЕ;

7) КОЈЕ СЕ ПРУЖАЈУ ЛИЦУ КОЈЕ НИЈЕ ПОРЕСКИ ОБВЕЗНИК, СМАТРА СЕ МЕСТО СЕДИШТА, ПРЕБИВАЛИШТА ИЛИ БОРАВИШТА ПРИМАОЦА УСЛУГА, АКО СЕ РАДИ О УСЛУГАМА:

(1) ПРЕНОСА, УСТУПАЊА И ДАВАЊА НА КОРИШЋЕЊЕ АУТОРСКИХ И СРОДНИХ ПРАВА, ПРАВА НА ПАТЕНТЕ, ЛИЦЕНЦЕ, ЗАШТИТНЕ ЗНАКОВЕ И ДРУГА ПРАВА ИНТЕЛЕКТУАЛНЕ СВОЈИНЕ;

(2) ОГЛАШАВАЊА;

(3) САВЕТНИКА, ИНЖЕЊЕРА, АДВОКАТА, РЕВИЗОРА И СЛИЧНИХ УСЛУГА, КАО И ПРЕВОДИЛАЦА ЗА УСЛУГЕ ПРЕВОЂЕЊЕ, УКЉУЧУЈУЋИ И ПРЕВОЂЕЊЕ У ПИСАНОМ ОБЛИКУ;

(4) ОБРАДЕ ПОДАТАКА И УСТУПАЊА, ОДНОСНО ДАВАЊА ИНФОРМАЦИЈА, УКЉУЧУЈУЋИ И ИНФОРМАЦИЈЕ О ПОСЛОВНИМ ПОСТУПЦИМА И ИСКУСТВУ;

(5) ПРЕУЗИМАЊА ОБАВЕЗЕ ДА СЕ У ПОТПУНОСТИ ИЛИ ДЕЛИМИЧНО ОДУСТАНЕ ОД ОБАВЉАЊА НЕКЕ ДЕЛАТНОСТИ ИЛИ ОД КОРИШЋЕЊА НЕКОГ ПРАВА ИЗ ОВЕ ТАЧКЕ;

(6) БАНКАРСКОГ И ФИНАНСИЈСКОГ ПОСЛОВАЊА И ПОСЛОВАЊА У ОБЛАСТИ ОСИГУРАЊА, УКЉУЧУЈУЋИ РЕОСИГУРАЊЕ, ОСИМ ИЗНАЈМЉИВАЊА СЕФОВА;

(7) СТАВЉАЊА НА РАСПОЛАГАЊЕ ОСОБЉА;

(8) ИЗНАЈМЉИВАЊА ПОКРЕТНИХ СТВАРИ, ОСИМ ПРЕВОЗНИХ СРЕДСТАВА;

(9) ОМОГУЋАВАЊА ПРИСТУПА МРЕЖИ ПРИРОДНОГ ГАСА, МРЕЖИ ЗА ПРЕНОС ЕЛЕКТРИЧНЕ ЕНЕРГИЈЕ И МРЕЖИ ЗА ГРЕЈАЊЕ, ОДНОСНО ХЛАЂЕЊЕ, ТРАНСПОРТА И ДИСТРИБУЦИЈЕ ПУТЕМ ТИХ МРЕЖА, КАО И ДРУГИХ УСЛУГА КОЈЕ СУ НЕПОСРЕДНО ПОВЕЗАНЕ СА ТИМ УСЛУГАМА;

(10) ТЕЛЕКОМУНИКАЦИЈА;

(11) РАДИЈСКОГ И ТЕЛЕВИЗИЈСКОГ ЕМИТОВАЊА;

(12) ПРУЖЕНИХ ЕЛЕКТРОНСКИМ ПУТЕМ;

8) ПОСРЕДОВАЊА КОД ПРОМEТА ДОБАРА ИЛИ УСЛУГА КОЈА СЕ ПРУЖА ЛИЦУ КОЈЕ НИЈЕ ПОРЕСКИ ОБВЕЗНИК, СМАТРА СЕ МЕСТО У КОЈЕМ ЈЕ ИЗВРШЕН ПРОМЕТ ДОБАРА ИЛИ УСЛУГА КОЈИ ЈЕ ПРЕДМЕТ ПОСРЕДОВАЊА.

МЕСТО ПРОМЕТА УСЛУГЕ ПОСРЕДОВАЊА КОЈА СЕ ПРУЖА ПОРЕСКОМ ОБВЕЗНИКУ, ОСИМ УСЛУГА ПОСРЕДОВАЊА ИЗ СТАВА 6. ТАЧКА 1) ОВОГ ЧЛАНА, ОДРЕЂУЈЕ СЕ У СКЛАДУ СА СТАВОМ 4. ОВОГ ЧЛАНА.

КРАЋИМ ВРЕМЕНСКИМ ПЕРИОДОМ ИЗ СТАВА 6. ТАЧКА 5) ОВОГ ЧЛАНА СМАТРА СЕ НЕПРЕКИДНИ ВРЕМЕНСКИ ПЕРИОД КОЈИ НИЈЕ ДУЖИ ОД 30 ДАНА, А АКО СЕ РАДИ О ПЛОВИЛИМА ОД 90 ДАНА.

МИНИСТАР БЛИЖЕ УРЕЂУЈЕ ШТА СЕ СМАТРА УСЛУГАМА ИЗ СТАВА 6. ТАЧКА 1), ТАЧКА 4) ПОДТАЧКА (5), ПРЕВОЗНИМ СРЕДСТВИМА ИЗ ТАЧ. 5), 6) И ТАЧКА 7) ПОДТАЧКА (8), КАО И УСЛУГАМА ИЗ ТАЧКЕ 7) ПОДТАЧКА (12) ОВОГ ЧЛАНА.

Члан 14.

Промет добара настаје даном:

1) отпочињања слања или превоза добара примаоцу или трећем лицу, по његовом налогу, ако добра шаље или превози испоручилац, прималац или треће лице, по њиховом налогу;

2) преузимања добара од стране примаоца у случају уградње или монтаже добара од стране испоручиоца или, по његовом налогу, трећег лица;

3) преноса права располагања на добрима примаоцу, ако се добро испоручује без отпреме, односно превоза;

4) ~~преноса права располагања на електричној енергији, природном гасу и енергији~~ ОЧИТАВАЊА, ОДНОСНО НА ДРУГИ НАЧИН УТВРЂИВАЊА СТАЊА, У СКЛАДУ СА ЗАКОНОМ, ЕЛЕКТРИЧНЕ ЕНЕРГИЈЕ, ПРИРОДНОГ ГАСА И ЕНЕРГИЈЕ за грејање, односно хлађење, чија се испорука врши преко преносне, транспортне и дистрибутивне мреже, лицу из члана 11. став 1. тачка 4) овог закона, У ЦИЉУ ОБРАЧУНА ИСПОРУКЕ;

5) очитавања стања примљене воде, електричне енергије, природног гаса и енергије за грејање, односно хлађење, у циљу обрачуна потрошње.

У комисионим или консигнационим пословима, време испоруке добара од стране комисионара или консигнатера одређује се, у складу са ставом 1. овог члана и за испоруку комисионару или консигнатеру.

Одредбе ст. 1. и 2. овог члана односе се и на делимичне испоруке.

Делимичне испоруке из става 3. овог члана постоје ако је за испоруку одређених делова економски дељиве испоруке посебно уговорена накнада.

Члан 23.

Општа стопа ПДВ за опорезиви промет добара и услуга или увоз добара износи 20%.

По посебној стопи ПДВ од 10% опорезује се промет добара и услуга или увоз добара, и то:

1) хлеба и других пекарских производа, млека и млечних производа, брашна, шећера, јестивог уља од сунцокрета, кукуруза, уљане репице, соје и маслине, јестиве масноће животињског и биљног порекла и меда;

1а) брисана („Службени гласник РС”, број 93/12)

2) свежег, расхлађеног и смрзнутог воћа, поврћа, меса, укључујући и изнутрице и друге кланичне производе, рибе и јаја;

2а) житарица, сунцокрета, соје, шећерне репе и уљане репице;

3) лекова, укључујући и лекове за употребу у ветерини;

4) ортотичких и протетичких средстава, као и медицинских средстава - производа који се хируршки уграђују у организам;

5) материјала за дијализу;

6) ђубрива, средстава за заштиту биља, семена за репродукцију, садног материјала, компоста са мицелијумом, комплетне крмне смеше за исхрану стоке и живе стоке;

7) уџбеника и наставних средстава;

7а) брисана („Службени гласник РС”, број 108/13)

8) дневних новина;

9) монографских и серијских публикација;

10) огревног дрвета, УКЉУЧУЈУЋИ ДРВЕНЕ БРИКЕТЕ И ПЕЛЕТ;

11) услуга смештаја у угоститељским објектима за смештај у складу са законом којим се уређује туризам;

12) услуге које се наплаћују путем улазница за биоскопске и позоришне представе, сајмове, циркусе, забавне паркове, концерте (музичке догађаје), изложбе, спортске догађаје, музеје и галерије, ботаничке баште и зоолошке вртове, ако промет ових услуга није ослобођен ПДВ;

12а) брисана („Службени гласник РСˮ, број 93/12)

13) природног гаса;

13а) топлотне енергије за потребе грејања;

14) пренос права располагања на стамбеним објектима, економски дељивим целинама у оквиру тих објеката, као и власничким уделима на тим добрима;

15) услуге које претходе испоруци воде за пиће водоводном мрежом, као и воде за пиће, осим флаширане;

16) пречишћавања и одвођења атмосферских и отпадних вода;

17) управљање комуналним отпадом;

18) одржавање чистоће на површинама јавне намене;

19) одржавање јавних зелених површина и приобаља;

20) превоз путника и њиховог пратећег пртљага;

21) управљање гробљима и погребне услуге.

Министар ближе уређује шта се, у смислу овог закона, сматра добрима и услугама из става 2. тач. 1), 2), 2а), 4)-11) и 15)-21) овог члана.

Члан 28.

Право на одбитак претходног пореза обвезник може да оствари ако добра набављена у Републици или из увоза, укључујући и набавку опреме, као и објеката за вршење делатности и економски дељивих целина у оквиру тих објеката (у даљем тексту: објекти за вршење делатности), односно примљене услуге, користи или ће их користити за промет добара и услуга:

1) који је опорезив ПДВ;

2) за који у складу са чланом 24. овог закона постоји ослобођење од плаћања ПДВ;

3) који је извршен у иностранству, ако би за тај промет постојало право на одбитак претходног пореза да је извршен у Републици.

Право на одбитак претходног пореза обвезник може да оствари ако поседује:

1) рачун издат од стране другог обвезника у промету о износу претходног пореза, у складу са овим законом;

2) документ о извршеном увозу добара у којем је исказан ПДВ и документ којим се потврђује да је исказани ПДВ плаћен приликом увоза.

У пореском периоду у којем су испуњени услови из ст. 1. и 2. овог члана обвезник може да одбије претходни порез од дугованог ПДВ, и то:

1) обрачунати и исказани ПДВ за промет добара и услуга, који је или ће му бити извршен од стране другог обвезника у промету;

2) ПДВ који је плаћен приликом увоза добара.

Право на одбитак претходног пореза настаје даном испуњења услова из ст. 1 - 3. овог члана.

Право на одбитак претходног пореза може да оствари и порески дужник:

1) из члана 10. став 1. тачка 3) и став 2. ~~тачка 5)~~ ТАЧ. 1) – 5) овог закона, под условом да је обрачунао ПДВ у складу са овим законом и да примљена добра и услуге користи за промет добара и услуга из става 1. овог члана;

2) из члана 10. став 2. ~~тач. 1) - 4) и~~ тачка 6) овог закона, под условом да поседује рачун претходног учесника у промету у складу са овим законом, да је обрачунао ПДВ у складу са овим законом и да ће та добра и услуге користити за промет добара и услуга из става 1. овог члана.

Обвезник може да оствари право на одбитак претходног пореза у року од пет година од истека године у којој је стекао ово право.

Члан 29.

Обвезник нема право на одбитак претходног пореза по основу:

1) набавке, производње и увоза путничких аутомобила, мотоцикала, МОТОЦИКАЛА СА БОЧНИМ СЕДИШТЕМ, ТРИЦИКАЛА, ЧЕТВОРОЦИКАЛА, јахти, чамаца и ваздухоплова, објеката за смештај тих добара, резервних делова, горива и потрошног материјала за њихове потребе, изнајмљивања, одржавања, поправки и других услуга, које су повезане са коришћењем ових превозних средстава, као и добара и услуга који су повезани са коришћењем објеката за смештај тих добара;

2) издатака за репрезентацију обвезника;

3) издатака за исхрану и превоз запослених, односно других радно ангажованих лица за долазак на посао, односно одлазак с посла.

Изузетно од става 1. тачка 1) овог члана, обвезник има право на одбитак претходног пореза ако превозна средства и друга добра користи искључиво за обављање делатности:

1) промета и изнајмљивања наведених превозних средстава и других добара;

2) превоза лица и добара или обуку возача за управљање наведеним превозним средствима.

Издацима за репрезентацију из става 1. тачка 2) овог члана сматрају се издаци за угоститељске услуге, поклони, осим поклона мање вредности, издаци за одмор, спорт, разоноду и други издаци учињени у корист пословних партнера, потенцијалних пословних партнера, представника пословних партнера и других физичких лица, а да за то не постоји правна обавеза.

~~Рефундација ПДВ за куповину хране и опреме за бебе~~

~~Члан 56б~~

~~Право на рефундацију ПДВ за куповину хране и опреме за бебе, на основу поднетог захтева, има родитељ, односно старатељ бебе - пунолетни држављанин Републике, са пребивалиштем на територији Републике, који купује храну и опрему за бебе (у даљем тексту: купац хране и опреме за бебе).~~

~~Купац хране и опреме за бебе може да оствари рефундацију ПДВ из става 1. овог члана, под условима да:~~

~~1) је укупан нето приход родитеља, односно старатеља бебе у години која претходи години у којој се подноси захтев из става 1. овог члана остварен у износу мањем од 960.000 динара и да је укупна имовина родитеља, односно старатеља бебе на коју се плаћа порез на имовину у складу са прописима којима се уређују порези на имовину мања од 23.400.000 динара;~~

~~2) поседује фискални исечак издат од стране продавца у складу са прописима којима се уређују фискалне касе.~~

~~Право на рефундацију ПДВ из става 1. овог члана може се остварити до износа од 70.000 динара за бебу старости до две године, и то у првој години старости до 40.000 динара, а у другој до 30.000 динара.~~

~~Динарски износи из става 2. тачка 1) и става 3. овог члана усклађују се годишњим индексом потрошачких цена у календарској години која претходи години у којој се усклађивање врши, према подацима републичког органа надлежног за послове статистике.~~

~~Приликом усклађивања динарских износа у складу са ставом 4. овог члана основице за усклађивање су последњи објављени усклађени износи.~~

~~Овлашћује се Влада Републике Србије да објави усклађене износе из става 4. овог члана.~~

~~Храном и опремом за бебе из става 1. овог члана сматрају се:~~

~~1) млеко за одојчад;~~

~~2) кашице;~~

~~3) креветац;~~

~~4) колица;~~

~~5) столица за храњење;~~

~~6) столица за кола;~~

~~7) пелене.~~

~~Надлежни порески орган, по спроведеном поступку контроле испуњености услова за остваривање права на рефундацију ПДВ, који морају да буду испуњени на дан подношења захтева за рефундацију ПДВ, доноси решење о рефундацији ПДВ купцу хране и опреме за бебе.~~

~~Надлежни порески орган води евиденцију о рефундацији ПДВ за куповину хране и опреме за бебе, као и о износу остварене рефундације ПДВ.~~

Члан 57.

Начин и поступак рефакције и рефундације пореза из ~~чл. 53-56б~~ ЧЛ. 53-56А овог закона, као и шта се сматра добрима и услугама непосредно повезаним са верском делатношћу у смислу члана 55. овог закона ближе уређује министар.

ЧЛАН 11.

ЗА ИСПОРУКУ ЕЛЕКТРИЧНЕ ЕНЕРГИЈЕ, ПРИРОДНОГ ГАСА И ЕНЕРГИЈЕ ЗА ГРЕЈАЊЕ, ОДНОСНО ХЛАЂЕЊЕ, КОЈА СЕ ВРШИ ПРЕКО ПРЕНОСНЕ, ТРАНСПОРТНЕ И ДИСТРИБУТИВНЕ МРЕЖЕ, ЛИЦУ ИЗ ЧЛАНА 11. СТАВ 1. ТАЧКА 4) ЗАКОНА О ПОРЕЗУ НА ДОДАТУ ВРЕДНОСТ („СЛУЖБЕНИ ГЛАСНИК РС”, БР. 84/04, 86/04-ИСПРАВКА, 61/05, 61/07, 93/12, 108/13, 68/14-ДР. ЗАКОН, 142/14 И 83/15), У ПОСЛЕДЊЕМ ПОРЕСКОМ ПЕРИОДУ 2016. ГОДИНЕ, ДАН НАСТАНКА ПРОМЕТА ОДРЕЂУЈЕ СЕ У СКЛАДУ СА ТИМ ЗАКОНОМ.

ЧЛАН 12.

ЗА ДОБРА И УСЛУГЕ ЗА КОЈЕ ЈЕ ЧЛАНОМ 56Б ЗАКОНА О ПОРЕЗУ НА ДОДАТУ ВРЕДНОСТ („СЛУЖБЕНИ ГЛАСНИК РС”, БР. 84/04, 86/04-ИСПРАВКА, 61/05, 61/07, 93/12, 108/13, 68/14-ДР. ЗАКОН, 142/14, 83/15 И \_\_/16) ПРОПИСАНО ПРАВО НА РЕФУНДАЦИЈУ ПДВ, НАБАВЉЕНИХ ДО ДАНА ПОЧЕТКА ПРИМЕНЕ ЗАКОНА О ФИНАНСИЈСКОЈ ПОДРШЦИ ПОРОДИЦИ СА ДЕЦОМ КОЈИМ СЕ УРЕЂУЈЕ ЈЕДНОКРАТНА ИСПЛАТА НОВЧАНИХ СРЕДСТАВА НА ИМЕ КУПОВИНЕ ОПРЕМЕ ЗА БЕБЕ, ПРАВО НА РЕФУНДАЦИЈУ ПДВ МОЖЕ СЕ ОСТВАРИТИ У СКЛАДУ СА ЗАКОНОМ О ПОРЕЗУ НА ДОДАТУ ВРЕДНОСТ („СЛУЖБЕНИ ГЛАСНИК РС”, БР. 84/04, 86/04-ИСПРАВКА, 61/05, 61/07, 93/12, 108/13, 68/14-ДР. ЗАКОН, 142/14, 83/15 И \_\_/16).

ЧЛАН 13.

У ЗАКОНУ О ИЗМЕНАМА И ДОПУНАМА ЗАКОНА О ПОРЕЗУ НА ДОДАТУ ВРЕДНОСТ („СЛУЖБЕНИ ГЛАСНИК РСˮ, БРОЈ 83/15), У ЧЛАНУ 38. РЕЧИ: „2017. ГОДИНЕˮ ЗАМЕЊУЈУ СЕ РЕЧИМА: „2018. ГОДИНЕˮ.

ЧЛАН 14.

ОДРЕДБЕ ЧЛАНА 4. ОВОГ ЗАКОНА ПРИМЕЊИВАЋЕ СЕ ОД 1. АПРИЛА 2017. ГОДИНЕ, ОСИМ ОДРЕДБЕ КОЈА САДРЖИ ОВЛАШЋЕЊЕ ЗА ДОНОШЕЊЕ ПОДЗАКОНСКИХ АКАТА, КОЈА ЋЕ СЕ ПРИМЕЊИВАТИ ОД ДАНА СТУПАЊА НА СНАГУ ОВОГ ЗАКОНА.

ОДРЕДБА ЧЛАНА 9. ОВОГ ЗАКОНА ПРИМЕЊИВАЋЕ СЕ ОД ДАНА ПОЧЕТКА ПРИМЕНЕ ЗАКОНА О ФИНАНСИЈСКОЈ ПОДРШЦИ ПОРОДИЦИ СА ДЕЦОМ КОЈИМ СЕ УРЕЂУЈЕ ЈЕДНОКРАТНА ИСПЛАТА НОВЧАНИХ СРЕДСТАВА НА ИМЕ КУПОВИНЕ ОПРЕМЕ ЗА БЕБЕ.

ЧЛАН 15.

ОВАЈ ЗАКОН СТУПА НА СНАГУ 1. ЈАНУАРА 2017. ГОДИНЕ.